CELEX: 32019D1749
Language: hu
Date: 2019-10-14 00:00:00
Title: A Tanács (EU) 2019/1749 határozata (2019. október 14.) Írországnak a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökséggel (eu-LISA) kapcsolatos schengeni vívmányok egyes rendelkezéseinek alkalmazásában való részvételére vonatkozó kéréséről

22.10.2019   
               
               
                  HU
               
               
                  Az Európai Unió Hivatalos Lapja
               
               
                  L 268/73
               
            
         A TANÁCS (EU) 2019/1749 HATÁROZATA
         (2019. október 14.)
         Írországnak a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökséggel (eu-LISA) kapcsolatos schengeni vívmányok egyes rendelkezéseinek alkalmazásában való részvételére vonatkozó kéréséről
         AZ EURÓPAI UNIÓ TANÁCSA,
         tekintettel az Európai Unióról szóló szerződéshez és az Európai Unió működéséről szóló szerződéshez csatolt, a schengeni vívmányoknak az Európai Unió keretébe történő beillesztéséről szóló 19. jegyzőkönyv 4. cikkére,
         tekintettel Írország kormányának a 2019. április 12-i levelében az Európai Unió Tanácsának elnökéhez intézett azon kérésére, hogy a schengeni vívmányok egyes, az említett levélben felsorolt rendelkezéseinek alkalmazásában részt vehessen,
         mivel:
         
                     (1)
                  
                  
                     A Tanács a 2002/192/EK határozattal (1) engedélyezte Írországnak, hogy az említett határozatban foglalt feltételek mellett részt vegyen a schengeni vívmányok egyes rendelkezéseinek alkalmazásában.
                  
               
                     (2)
                  
                  
                     Az 1077/2011/EU európai parlamenti és tanácsi rendelet (2) létrehozta a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökséget – közismert nevén az eu-LISA-t –, és megbízta a Schengeni Információs Rendszer második generációjának (SIS II), a Vízuminformációs Rendszernek (VIS) és a Eurodacnak, valamint azok kommunikációs infrastruktúrái egyes vonatkozásainak üzemeltetési igazgatásával, valamint adott esetben az Európai Unió működéséről szóló szerződés (EUMSZ) 67–89. cikkén alapuló külön uniós jogi aktusok alapján a szabadságon, a biztonságon és a jog érvényesülésén alapuló térség egyéb nagy méretű IT-rendszereinek üzemeltetési igazgatásával.
                  
               
                     (3)
                  
                  
                     A Tanács a 2012/764/EU határozattal (3) engedélyezte, hogy Írország részt vegyen az 1077/2011/EU rendelet alkalmazásában azon rendelkezések tekintetében, amelyek a VIS-nek, valamint a SIS II egyes részeinek üzemeltetési igazgatását érintik, amelyekben Írország nem vesz részt.
                  
               
                     (4)
                  
                  
                     Az (EU) 2018/1726 európai parlamenti és tanácsi rendeletet (4)2018. november 14-én fogadták el és az hatályon kívül helyezi az 1077/2011/EU rendeletet. Az (EU) 2018/1726 rendelet létrehozta a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökséget (eu-LISA) (a továbbiakban: az Ügynökség), amely az 1077/2011/EU rendelettel létrehozott ügynökség helyébe lép és annak jogutódja. Az (EU) 2018/1726 rendeletnek megfelelően a hatályon kívül helyezett 1077/2011/EU rendeletre való hivatkozásokat az (EU) 2018/1726 rendeletre való hivatkozásnak kell tekinteni és az említett rendelet mellékletében szereplő megfelelési táblázattal összhangban kell értelmezni.
                  
               
                     (5)
                  
                  
                     Az (EU) 2018/1726 rendeletnek megfelelően az Ügynökség felel a Schengeni Információs Rendszer (SIS), a VIS és az Eurodac üzemeltetési igazgatásáért. Az Ügynökség felel ezenkívül a határregisztrációs rendszer (EES), a DubliNet és az Európai Utasinformációs és Engedélyezési Rendszer (ETIAS) előkészítéséért, fejlesztéséért, illetve üzemeltetési igazgatásáért. Amennyiben az EUMSZ 67–89. cikkén alapuló releváns uniós jogi aktusok úgy rendelkeznek, az Ügynökség felelőssé tehető a szabadságon, a biztonságon és a jog érvényesülésén alapuló térség egyéb nagy méretű IT-rendszereinek előkészítéséért, fejlesztéséért és üzemeltetési igazgatásáért is.
                  
               
                     (6)
                  
                  
                     A SIS a schengeni vívmányok része. Az (EU) 2018/1861 (5) és az (EU) 2018/1862 (6) európai parlamenti és tanácsi rendelet szabályozza a SIS létrehozását, működését és használatát a határforgalom-ellenőrzés, illetve a rendőrségi együttműködés és a büntetőügyekben folytatott igazságügyi együttműködés terén. A SIS-nek a jogellenesen tartózkodó harmadik országbeli állampolgárok visszaküldése céljából történő használatára pedig az (EU) 2018/1860 rendelet (7) az irányadó. Hatálybalépését követően az (EU) 2018/1861 és az (EU) 2018/1862 rendelet felváltja majd az ezen ügyekre jelenleg alkalmazandó 1987/2006/EK európai parlamenti és tanácsi rendeletet (8) és 2007/533/IB tanácsi határozatot (9). Írország azonban csak a 2007/533/IB tanácsi határozat és az (EU) 2018/1862 rendelet elfogadásában vett részt, amelyek a schengeni vívmányoknak a 2002/192/EK határozat 1. cikke a) pontjának ii. alpontjában említett rendelkezéseit fejlesztik tovább.
                  
               
                     (7)
                  
                  
                     A VIS szintén a schengeni vívmányok része. Írország nem vett részt a VIS létrehozását, működtetését és használatát szabályozó 2004/512/EK tanácsi határozat (10), a 767/2008/EK európai parlamenti és tanácsi rendelet (11) és a 2008/633/IB tanácsi határozat (12) elfogadásában, azok rá nézve nem kötelezőek.
                  
               
                     (8)
                  
                  
                     Az Eurodac nem része a schengeni vívmányoknak. Írország részt vett az Eurodac létrehozását, üzemeltetését és használatát szabályozó 603/2013/EU európai parlamenti és tanácsi rendelet (13) elfogadásában, az rá nézve kötelező.
                  
               
                     (9)
                  
                  
                     Az EES a schengeni vívmányok része. Írország nem vett részt az EES létrehozását, üzemeltetését és használatát szabályozó (EU) 2017/2226 európai parlamenti és tanácsi rendelet (14) elfogadásában, az rá nézve nem kötelező.
                  
               
                     (10)
                  
                  
                     Az ETIAS szintén része a schengeni vívmányoknak. Írország nem vett részt az ETIAS létrehozását, üzemeltetését és használatát szabályozó (EU) 2018/1240 európai parlamenti és tanácsi rendelet (15) elfogadásában, az rá nézve nem kötelező.
                  
               
                     (11)
                  
                  
                     A DubliNet nem része a schengeni vívmányoknak. Írországra nézve kötelező a DubliNetet mint különálló biztonságos elektronikus átviteli csatornát létrehozó 1560/2003/EK bizottsági rendelet (16).
                  
               
                     (12)
                  
                  
                     Tekintettel az Eurodacban és a DubliNetben való részvételére, valamint a SIS-ben való részleges részvételére, Írország jogosult részt venni az Ügynökség azon tevékenységeiben, amelyek a SIS-nek az (EU) 2018/1862 rendelet által szabályozott részének, az Eurodacnak és a DubliNetnek az üzemeltetési igazgatását érintik.
                  
               
                     (13)
                  
                  
                     Az Ügynökség egységes jogi személyiséggel, valamint egységes szervezeti és pénzügyi struktúrával rendelkezik. Ennek megfelelően, összhangban az EUMSZ 288. cikkével, az Ügynökséget egyetlen jogalkotási eszközzel hozták létre, amely teljes egészében alkalmazandó valamennyi olyan tagállamban, amelyre nézve az kötelező. Ez kizárja az Írország általi részleges alkalmazás lehetőségét. Következésképpen meg kell tenni a szükséges lépéseket annak érdekében, hogy az (EU) 2018/1726 rendelet Írországra teljes egészében alkalmazandó legyen.
                  
               
                     (14)
                  
                  
                     Az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 4. cikkének megfelelően Írország a 2019. április 12-én kelt leveleiben bejelentette a Tanácsnak és a Bizottságnak azon szándékát, hogy az (EU) 2018/1726 rendeletnek az Eurodacot és a DubliNetet érintő rendelkezéseit el kívánja fogadni.
                  
               
                     (15)
                  
                  
                     Az EUMSZ 331. cikkének (1) bekezdésében meghatározott eljárásnak megfelelően a Bizottság a 2019. július 23-i határozatával megerősítette, hogy az (EU) 2018/1726 rendeletnek az Eurodacot és a DubliNetet érintő rendelkezéseit alkalmazni kell Írországra. Az említett határozat értelmében az (EU) 2018/1726 rendelet Írországra nézve akkor lép hatályba, amikor az Írország azon kéréséről szóló tanácsi határozat hatályba lép, mely szerint részt kíván venni az (EU) 2018/1726 rendeletnek az 1987/2006/EK rendeletet felváltó (EU) 2018/1861 rendelet és az (EU) 2018/1860 rendelet által szabályozott, SIS-t érintő rendelkezései, valamint a VIS-t, az EES-t és az ETIAS-t érintő rendelkezései alkalmazásában.
                  
               
                     (16)
                  
                  
                     A 2019. július 23-i bizottsági határozat elfogadását követően teljesült az első előfeltétele annak, hogy Írország részt vegyen az (EU) 2018/1726 rendelet rendelkezéseinek alkalmazásában.
                  
               
                     (17)
                  
                  
                     A Szerződéseknek és az alkalmazandó jegyzőkönyveknek való megfelelés, és egyúttal az (EU) 2018/1726 rendelet egységességének és következetességének megőrzése érdekében Írország a Tanácsnak küldött, 2019. április 12-i levélben kérte, hogy az Európai Unióról szóló szerződéshez és az Európai Unió működéséről szóló szerződéshez csatolt, a schengeni vívmányoknak az Európai Unió keretébe történő beillesztéséről szóló 19. jegyzőkönyv (a továbbiakban: a schengeni jegyzőkönyv) 4. cikke alapján részt vehessen az (EU) 2018/1726 rendelet azon rendelkezéseinek alkalmazásában, amelyek a SIS-nek az 1987/2006/EK rendeletet felváltó (EU) 2018/1861 rendelet, illetve az (EU) 2018/1860 rendelet által szabályozott részének, valamint a VIS-nek, az EES-nek és az ETIAS-nak az Ügynökség általi üzemeltetési igazgatását érintik.
                  
               
                     (18)
                  
                  
                     A Tanács elismeri Írország azon jogát, hogy a schengeni jegyzőkönyv 4. cikkével összhangban kérje, hogy részt vehessen az (EU) 2018/1726 rendelet rendelkezéseinek alkalmazásában, amennyiben más jogcímen nem vesz részt annak alkalmazásában.
                  
               
                     (19)
                  
                  
                     Írországnak az (EU) 2018/1726 rendelet alkalmazásában való részvétele nem érinti azt, hogy Írország jelenleg nem vesz és nem vehet részt a harmadik országbeli állampolgárok szabad mozgásával, a vízumpolitikával, valamint a tagállamok külső határain zajló személyforgalommal kapcsolatos schengeni vívmányok alkalmazásában. Az (EU) 2018/1726 rendelet ezért külön rendelkezésekben tér ki Írország különleges helyzetére, különösen ami az Ügynökség igazgatótanácsában őt megillető részleges szavazati jogokat illeti.
                  
               
                     (20)
                  
                  
                     Az Európai Unió Tanácsa, valamint az Izlandi Köztársaság és a Norvég Királyság közötti, a Norvég Királyságnak a schengeni vívmányok végrehajtására, alkalmazására és fejlesztésére irányuló társulásáról szóló megállapodás 3. cikke szerint létrehozott vegyes bizottságot az említett megállapodás (17) 5. cikkének megfelelően tájékoztatták e határozat kidolgozásáról.
                  
               
                     (21)
                  
                  
                     Az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás (18) 3. cikke szerint létrehozott vegyes bizottságot az említett megállapodás 5. cikkének megfelelően tájékoztatták e határozat kidolgozásáról,
                  
               ELFOGADTA EZT A HATÁROZATOT:
         
            1. cikk
            A 2002/192/EK határozat és a 2012/764/EU határozat alapján Írország részt vesz az (EU) 2018/1726 rendelet alkalmazásában azon rendelkezések tekintetében, amelyek a VIS üzemeltetési igazgatását és a SIS azon részeinek üzemeltetési igazgatását érintik, amelyekben Írország nem vesz részt, továbbá amelyek az EES és az ETIAS üzemeltetési igazgatását érintik.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2019. október 14-én.
            
               
                  a Tanács részéről
               
               
                  az elnök
               
               J. LEPPÄ
            
         
         
            (1)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).
         
            (2)  Az Európai Parlament és a Tanács 1077/2011/EU rendelete (2011. október 25.) a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség létrehozásáról (HL L 286., 2011.11.1., 1. o.).
         
            (3)  A Tanács 2012/764/EU határozata (2012. december 6.) Írországnak a schengeni vívmányok közül egyes, a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai ügynökség létrehozásával kapcsolatos rendelkezések alkalmazásában való részvételére irányuló kéréséről (HL L 337., 2012.12.11., 48. o.).
         
            (4)  Az Európai Parlament és a Tanács (EU) 2018/1726 rendelete (2018. november 14.) a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző európai uniós ügynökségről (eu-LISA), az 1987/2006/EK rendelet és a 2007/533/IB tanácsi határozat módosításáról, valamint az 1077/2011/EU rendelet hatályon kívül helyezéséről (HL L 295., 2018.11.21., 99. o.).
         
            (5)  Az Európai Parlament és a Tanács (EU) 2018/1861 rendelete (2018. november 28.) a határforgalom-ellenőrzés terén a Schengeni Információs Rendszer (SIS) létrehozásáról, működéséről és használatáról, a Schengeni Megállapodás végrehajtásáról szóló egyezmény módosításáról, valamint az 1987/2006/EK rendelet módosításáról és hatályon kívül helyezéséről (HL L 312., 2018.12.7., 14. o.).
         
            (6)  Az Európai Parlament és a Tanács (EU) 2018/1862 rendelete (2018. november 28.) a rendőrségi együttműködés és a büntetőügyekben folytatott igazságügyi együttműködés terén a Schengeni Információs Rendszer (SIS) létrehozásáról, működéséről és használatáról, a 2007/533/IB tanácsi határozat módosításáról és hatályon kívül helyezéséről, valamint az 1986/2006/EK európai parlamenti és tanácsi rendelet és a 2010/261/EU bizottsági határozat hatályon kívül helyezéséről (HL L 312., 2018.12.7., 56. o.).
         
            (7)  Az Európai Parlament és a Tanács (EU) 2018/1860 rendelete (2018. november 28.) a Schengeni Információs Rendszernek a jogellenesen tartózkodó harmadik országbeli állampolgárok visszaküldése céljából történő használatáról (HL L 312., 2018.12.7., 1. o.).
         
            (8)  Az Európai Parlament és a Tanács 1987/2006/EK rendelete (2006. december 20.) a Schengeni Információs Rendszer második generációjának (SIS II) létrehozásáról, működtetéséről és használatáról (HL L 381., 2006.12.28., 4. o.).
         
            (9)  A Tanács 2007/533/IB határozata (2007. június 12.) a Schengeni Információs Rendszer második generációjának (SIS II) létrehozásáról, működtetéséről és használatáról (HL L 205., 2007.8.7., 63. o.).
         
            (10)  A Tanács 2004/512/EK határozata (2004. június 8.) a Vízuminformációs Rendszer (VIS) létrehozásáról (HL L 213., 2004.6.15., 5. o.).
         
            (11)  Az Európai Parlament és a Tanács 767/2008/EK rendelete (2008. július 9.) a vízuminformációs rendszerről (VIS) és a rövid távú tartózkodásra jogosító vízumokra vonatkozó adatok tagállamok közötti cseréjéről (VIS-rendelet) (HL L 218., 2008.8.13., 60. o.).
         
            (12)  A Tanács 2008/633/IB határozata (2008. június 23.) a vízuminformációs rendszerhez (VIS) a tagállamok kijelölt hatóságai, valamint az Europol számára a terrorcselekmények és egyéb súlyos bűncselekmények megelőzése, felderítése és kivizsgálása érdekében, betekintés céljából történő hozzáférésről (HL L 218., 2008.8.13., 129. o.).
         
            (13)  Az Európai Parlament és a Tanács 603/2013/EU rendelete (2013. június 26.) a harmadik országbeli állampolgár vagy hontalan személy által a tagállamok egyikében benyújtott nemzetközi védelem iránti kérelem megvizsgálásáért felelős tagállam meghatározására vonatkozó feltételek és eljárási szabályok megállapításáról szóló 604/2013/EU rendelet hatékony alkalmazása érdekében az ujjlenyomatok összehasonlítását szolgáló Eurodac létrehozásáról, továbbá a tagállamok bűnüldöző hatóságai és az Europol által az Eurodac-adatokkal való, bűnüldözési célú összehasonlítások kérelmezéséről, valamint a szabadságon, a biztonságon és a jog érvényesülésén alapuló térség nagyméretű IT-rendszereinek üzemeltetési igazgatását végző ügynökség létrehozásáról szóló 1077/2011/EU rendelet módosításáról (HL L 180., 2013.6.29., 1. o.).
         
            (14)  Az Európai Parlament és a Tanács (EU) 2017/2226 rendelete (2017. november 30.) a tagállamok külső határait átlépő harmadik országbeli állampolgárok belépésére és kilépésére, valamint beléptetésének megtagadására vonatkozó adatok rögzítésére szolgáló határregisztrációs rendszer (EES) létrehozásáról és az EES-hez való bűnüldözési célú hozzáférés feltételeinek meghatározásáról, valamint a Schengeni Megállapodás végrehajtásáról szóló egyezmény, a 767/2008/EK rendelet és az 1077/2011/EU rendelet módosításáról (HL L 327., 2017.12.9., 20. o.).
         
            (15)  Az Európai Parlament és a Tanács (EU) 2018/1240 rendelete (2018. szeptember 12.) az Európai Utasinformációs és Engedélyezési Rendszer (ETIAS) létrehozásáról, valamint az 1077/2011/EU rendelet, az 515/2014/EU rendelet, az (EU) 2016/399 rendelet, az (EU) 2016/1624 rendelet és az (EU) 2017/2226 rendelet módosításáról (HL L 236., 2018.9.19., 1. o.).
         
            (16)  A Bizottság 1560/2003/EK rendelete (2003. szeptember 2.) egy harmadik ország állampolgára által a tagállamok egyikében benyújtott menedékjog iránti kérelem megvizsgálásáért felelős tagállam meghatározására vonatkozó szempontok és eljárási szabályok megállapításáról szóló 343/2003/EK tanácsi rendelet részletes alkalmazási szabályainak megállapításáról (HL L 222., 2003.9.5., 3. o.).
         
            (17)  HL L 176., 1999.7.10., 36. o.
         
         
            (18)  HL L 53., 2008.2.27., 52. o.